[{"text_idx": "#000000", "text": "Disgrifiad o\u2019r llun, I rai, mae baner y Taleithiau Cydffederal yn cynrychioli egin wladwriaeth a gefnogai gaethwasiaeth"}, {"text_idx": "#000002", "text": "Yn ddiweddar bu'r Hogyn o Rachub yn synfyfyrio am y ddadl ffyrnig sydd wedi digwydd dros y pwll mawr ynghylch baner y Taleithiau Cydffederal."}, {"text_idx": "#000003", "text": "Mae'n faner sy'n cynrychioli egin wladwriaeth a gefnogai gaethwasiaeth, a gan ddibynnu ar eich safbwynt, mae'n cynrychioli naill ai caethwasiaeth neu ryw fath o falchder rhanbarthol."}, {"text_idx": "#000004", "text": "Y cwestiwn ydi, ymhle mae'r llinell? Os derbyniwn fod baner y Taleithiau Cydffederal o hyd yn cynrychioli hiliaeth yna mae'n deg cael gwared ohoni."}, {"text_idx": "#000005", "text": "Ond pwynt yr Hogyn yw bod baneri nifer o wledydd yn Ewrop yn rhai sydd, i nifer o bobl ledled y byd, yn cynrychioli gormes, erledigaeth a thrais."}, {"text_idx": "#000006", "text": "Mae baner yr Undeb yn enghraifft berffaith. Dydi ymerodraethau ddim yn tyfu drwy fod yn neis. Fe'u cre\u0308ir drwy ryfel, gormes a chreulondeb - does dim eithriad i hynny."}, {"text_idx": "#000007", "text": "Mae llawer o Brydeinwyr yn ymfalchi\u0308o yn eu baner heb ddeall yr hyn y mae'n ei olygu i gynifer o bobl eraill mewn rhannau eraill o'r byd."}, {"text_idx": "#000008", "text": "Disgrifiad o\u2019r llun, Allai'r argyfwng diweddar yng Ngwlad Groeg fod yn hwb i'r rheiny fydd yn ymgyrchu i Brydain adael yr Undeb Ewropeaidd?"}, {"text_idx": "#000009", "text": "Ac o so\u0302n am anesmwythyd rhyngwladol, yr anniddigrwydd sydd wedi bod yn amlwg tuag at Wlad Groeg a'r Undeb Ewropeaidd dros yr wythnosau diwethaf sy'n cael sylw Iolo Cheung ar flog Golwg360."}, {"text_idx": "#000011", "text": "Mae dadleuon yr adain dde wleidyddol wedi cael llwyfan amlwg ers sbel, gyda phryderon yngly\u0302n a\u0302 mewnfudwyr o Ewrop yn cymryd swyddi neu fudd-daliadau."}, {"text_idx": "#000012", "text": "Ond mae ymgyrchwyr adain chwith hefyd wedi bod yn cynnal protestiadau yn ddiweddar gan godi pryderon fod yr Undeb Ewropeaidd yn poeni am fuddiannau'r banciau a busnesau mawr yn unig, gan falio dim am effaith hynny ar bobl gyffredin mewn gwledydd fel Gwlad Groeg."}, {"text_idx": "#000013", "text": "Mae'n ymddangos, dywed, fod yr Undeb Ewropeaidd yn amhoblogaidd ymysg pobl ar hyd y sbectrwm gwleidyddol ar hyn o bryd - amser a ddengys a fydd hynny'n dechrau dangos yn y polau piniwn yngly\u0302n a\u0302'r refferendwm dros y misoedd nesaf."}, {"text_idx": "#000019", "text": "Disgrifiad o\u2019r llun, Mae rhywbeth arbennig iawn am y profiad unigryw o fod yng nghanol y Mynydd Du, yn o\u0302l Andrew Green"}, {"text_idx": "#000020", "text": "Un sydd wedi bod yn profi'r tywydd yn hytrach na gwrando ar bobl yn canu amdano yw'r cyn Lyfrgellydd Cenedlaethol, Andrew Green, sy'n blogio am ei deithiau cerdded o gwmpas Cymru."}, {"text_idx": "#000021", "text": "Yn ddiweddar bu ar y Mynydd Du, sydd, dywed, yn ardal ddieithr i lawer, yn fwy anghysbell ac unig na'r Bannau canolog a dwyreiniol."}, {"text_idx": "#000022", "text": "Ond yn o\u0302l Andrew, mae rhywbeth arbennig iawn am y profiad unigryw o fod yng nghanol y Mynydd Du - o droedio ar eich pen eich hun ar y mawn a'r grug a'r cerrig, o edrych o amgylch a gweld neb ym mhob cyfeiriad; o deimlo'r gwynt cryf a'r haul (weithiau) ar eich croen, a chlywed yr ehedyddion yn bell uwch eich pen; o ddilyn afon i'w ffynhonnell; o ddychmygu sut le oedd hwn filoedd o flynyddoedd yn o\u0302l."}, {"text_idx": "#000023", "text": "Lle mae'r sgidiau cerdded yna...?"}, {"text_idx": "#000026", "text": "Cyngor yn 'peryglu pobl ddall' gyda newidiadau ffyrdd"}]